ΓΡΑΠΤΗ ΕΡΩΤΗΣΗ E-0963/97 υποβολή: Roberta Angelilli (NI) προς την Επιτροπή (13 Μαρτίου 1997)

Θέμα: Προμήθεια εξωτερικών υπηρεσιών συμβουλών από την ιταλική διοίκηση και ευρωπαϊκή νομοθεσία για την προστασία του ανταγωνισμού

Με την απόφαση αριθ. 4/97 του Τμήματος Ελέγχου (εισηγητής Pietro De Franciscis, πρόεδρος Riccardo Buonadonna), το Ιταλικό Ελεγκτικό Συνέδριο κήρυξε παράνομα 13 διατάγματα που εκδόθηκαν κατά τη διάρκεια του 1994 από τη Γενική Διεύθυνση Εδαφικού Συντονισμού του Υπουργείου Δημοσίων Έργων: τα διατάγματα αυτά επικύρωναν συμβάσεις παροχής εξωτερικών υπηρεσιών συμβουλών προς την ιταλική διοίκηση συνολικού ύψους 7 δισεκατομμυρίων λιρών.

Πράγματι, το Ελεγκτικό Συνέδριο όρισε ότι για την προμήθεια εξωτερικών υπηρεσιών συμβουλών από τη δημόσια διοίκηση απαιτείται προκήρυξη ενημερωτικού διαγωνισμού, ακόμα και αν πρόκειται για συμβουλές «διανοητικού χαρακτήρα». Οι προκηρύξεις αυτές θα πρέπει επίσης να είναι σύμφωνες, κατά την άποψη των ιταλικών ελεγκτικών αρχών, με τις ευρωπαϊκές ρυθμίσεις για την κατακύρωση μειοδοτικών διαγωνισμών, και ειδικότερα της οδηγίας 92/50/ΕΟΚ ((ΕΕ L 209 της 24.7.1992, σελ. 1. )).

Η ανωτέρω απόφαση αποκτά ακόμη μεγαλύτερο ενδιαφέρον εάν ληφθεί υπόψη το γεγονός ότι, εκτός από τα προαναφερθέντα διατάγματα του Υπουργείου Δημοσίων Έργων, πολλά όργανα της ιταλικής δημόσιας διοίκησης δεν τηρούν την ευρωπαϊκή νομοθεσία σχετικά με την προμήθεια εξωτερικών υπηρεσιών συμβουλών: χαρακτηριστική είναι η περίπτωση του Δήμου της Ρώμης και της Επαρχίας Ρώμης, προς τα συμβούλια των οποίων συχνά απευθύνονται ερωτήσεις από διάφορους δημοτικούς και περιφερειακούς συμβούλους όσον αφορά εικαζόμενες ανωμαλίες κατά την ανάθεση προμήθειας υπηρεσιών συμβουλών.

Μπορεί η Επιτροπή να αναφέρει εάν έχει υπόψη της περιπτώσεις ανωμαλιών που έχουν διαπραχθεί από τον Δήμο και την Επαρχία Ρώμης κατά την ανάθεση συμβάσεων προμήθειας εξωτερικών υπηρεσιών συμβουλών; Δε νομίζει επίσης η Επιτροπή ότι η προαναφερθείσα απόφαση του Ιταλικού Ελεγκτικού Συνεδρίου αφορά άμεσα και την περίπτωση του μειοδοτικού διαγωνισμού προμήθειας υπηρεσιών συμβουλών για την ιδιωτικοποίηση της Δημοτικής Επιχείρησης για την Ενέργεια και το Περιβάλλον του Δήμου της Ρώμης, που έχει ήδη επισημανθεί με δύο παλαιότερες ερωτήσεις μου;

Μπορεί, τέλος, η Επιτροπή να ανακοινώσει εάν κινήσει διαδικασίες για παράβαση έναντι της Ιταλίας, όσον αφορά την τήρηση από τη δημόσια διοίκηση των ρυθμίσεων για τους μειοδοτικούς διαγωνισμούς;

Απάντηση τουκ. Monti εξ ονόματος της Επιτροπής (13 Μαΐου 1997)

Σύμφωνα με τις πληροφορίες που διαθέτει, η Επιτροπή δεν γνωρίζει περιπτώσεις παραβίασης κοινοτικών οδηγιών για τους δημόσιους διαγωνισμούς από τον δήμο της Ρώμης και την επαρχία της Ρώμης ως προς την ανάθεση διαγωνισμών εξωτερικών υπηρεσιών συμβουλών.

Οι αποφάσεις του ιταλικού ελεγκτικού συνεδρίου που αναφέρονται από το Αξιότιμο Μέλος του Κοινοβουλίου μπορεί να αναφέρονται σε διαγωνισμούς παροχής εξωτερικών υπηρεσιών συμβουλών για την υλοποίηση δραστηριοτήτων αναδιάρθρωσης, μετατροπής και επαναξιοποίησης μέσω της ιδιωτικοποίησης του δημοτικού οργανισμού ενέργειας και περιβάλλοντος (ACEA), στο μέτρο όπου οι υπηρεσίες παροχής συμβουλών περιλαμβάνονται μεταξύ των υπηρεσιών που απαριθμούνται στο παράρτημα 1Α της οδηγίας 92/50/ΕΟΚ του Συμβουλίου της 18ης Ιουνίου 1992 για το συντονισμό των διαδικασιών σύναψης δημοσίων συμβάσεων υπηρεσιών ((ΕΕ L 209 της 24.7.1992 )). Σύμφωνα με το άρθρο 8, οι συμβάσεις που έχουν ως αντικείμενο αυτές τις υπηρεσίες θα πρέπει να ανατίθενται βάσει των διατάξεων των τίτλων III ως VI.

Η παραπάνω οδηγία ισχύει, ωστόσο, για τις δημόσιες συμβάσεις υπηρεσιών των οποίων το ύψος εκτός ΦΠΑ είναι ίσο ή μεγαλύτερο από 200.000 ECU. Στην περίπτωση της εν λόγω σύμβασης, δεν φαίνεται, κατά την Επιτροπή, ότι το ύψος είναι ίσο ή μεγαλύτερο από το εν λόγω κατώτατο όριο εφαρμογής της οδηγίας 92/50/ΕΟΚ. Έτσι, η Επιτροπή καλεί το Αξιότιμο Μέλος του Κοινοβουλίου να αναφερθεί στην απάντηση της γραπτής ερώτησης P-1071/97 ((ΕΕ C 373 της 9.12.1997, σελ. 60 )) του Αξιότιμου Μέλους του Κοινοβουλίου.

Ως προς το τελευταίο ερώτημα του Αξιότιμου Μέλους του Κοινοβουλίου, η Επιτροπή εκτελώντας τα θεσμικά καθήκοντα που προβλέπονται από το άρθρο 155 της συνθήκης ΕΟΚ, ασκεί τον έλεγχο για την μεταφορά και την εφαρμογή των κοινοτικών διατάξεων σε θέματα δημοσίων διαγωνισμών από τα κράτη μέλη. Η Επιτροπή καλεί το Αξιότιμο Μέλος του Κοινοβουλίου να συμβουλευθεί τη γενική έκθεση δραστηριοτήτων της Ένωσης και την ετήσια έκθεση για την εφαρμογή του κοινοτικού δικαίου. Μεταξύ των διαδικασιών παράβασης που έχουν κινηθεί κατά της Ιταλίας στον τομέα αυτό, η Επιτροπή αποφάσισε πρόσφατα την αποστολή αιτιολογημένης γνώμης για τέσσερις περιπτώσεις ενώ για μια περίπτωση προσέφυγε στο Ευρωπαϊκό Δικαστήριο.